次諸葛伯山贍軍贈別韻
作者：范成大
朝代：宋

paragraphs: 歙維羣山囿，漫仕富英傑。
清標照人寒，玉筍森積雪。
嗟余獨委瑣，無用等木屑。
又如道傍李，味苦不堪折。
歸舟坐成泛，去馬亦已刷。
三年風波險，盡付一笑閲。
惟君同懷抱，各坐天機拙。
我家鴟夷子，竹帛照吳越。
雲仍無肖似，頫首媿前哲。
若家卧龍公，事業管蕭埒。
期君踵祖武，勿惜兒女別。
言狂舉白浮，醉倒霜松折。